text: 78-årig kvinde fundet i god behold efter 19 timer 
  21 marts 2018 kl. 06.54
  Den 78-årige Gerda Pedersen er efter 19 timer fundet i god behold. 
  
  Den 78-årige kvinde forlod Billund Plejecenter tirsdag ved 13-tiden. En stor eftersøgning blev hurtigt sat i gang for at finde kvinden, der er dement og har svært ved at orientere sig. 
  Tirsdag eftermiddag var en helikopter i luften for at lokalisere Gerda Pedersen, og også et stort mandskab og hundepatruljer deltog i eftersøgningen.
  - Vores patruljer og politihundene indstillede først deres eftersøgning klokken 04 i nat, fortalte  vagtchef Michael Sehested, Sydøstjyllands Politi, tidligt onsdag morgen til TV SYD.
  Der er søgt i Vandel, Filskov, Hejnsvig og i hele Billund.
  Det helt store opbud af politi og hjemmeværn var ved at gøre klar til eftersøgningens dag 2, da meldingen kom om, at den 78-årige kvinde var fundet.
  Heidi Schmidt, konsulent, Billund Kommunes Ældreområde: "Hun har formentlig gået rundt hele natten, og det har sandsynligvis været med til at holde hende varm. Vi er så lykkelige og lettede over, at hun er fundet i god behold."
  Klokken 07.35 onsdag morgen blev hun opdaget i god behold i en have på Rygbjergvej i Randbøldal, hvor hun var gået til. Afstanden mellem Billund Plejecenter og findestedet er omkring 12 kilometer, hvis man går den direkte vej.
  Bor i egen bolig
  Den 78-årige kvinde opholdt sig tirsdag, som hun plejer et par gange om ugen, i Billund Plejecenters dagtilbud. Kvinden er dement - men i fysisk god form og bor sammen med sin mand i egen bolig.
  Tirsdag eftermiddag forlod hun dagtilbudet og blev sidst set omkring klokken 13.30 ved et byggemarked i Billunds østlige udkant i retning mod Vandel.
  - Hun har formentlig gået rundt hele natten, og det har sandsynligvis været med til at holde hende varm. Vi er så lykkelige og lettede over, at hun er fundet i god behold, siger konsulent Heidi Schmidt, fra Billund Kommunes Ældreområde, til TV SYD.
  
  Aflysning. Den herfra efterlyste kvinde Gerda fra Billund er her kl. 0735 fundet i god behold.
  
  